LT Europos Sąjungos oficialusis leidinys C 18/42

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2010/C 18/15

Šis paskelbimas suteikia teisę pareikšti prieštaravimą paraiškai pagal Tarybos reglamento (EB) Nr. 510/2006 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo datos.

BENDRASIS DOKUMENTAS

TARYBOS REGLAMENTAS (EB) Nr. 510/2006

„MOGETTE DE VENDEE“

EB Nr.: FR-PGI-0005-0541-27.03.2006

SGN ( X ) SKVN ( )

1. Pavadinimas:

„Mogette de Vendée“

2. Valstybė narė arba trečioji šalis:

Prancūzija

3. Žemės ūkio produkto arba maisto produkto apibūdinimas:

3.1. Produkto rūšis:

1.6 klasė. Švieži ar perdirbti vaisiai, daržovės ir grūdinės kultūros

3.2. Produkto, kuriam taikomas 1 punkte nurodytas pavadinimas, apibūdinimas:

„Mogette de Vendée“ – tai Phaseolus vulgaris veislės lingot rūšies taisyklingos elipsės arba plačių inkstų formos, truputį dryžuotos arba nedryžuotos, stačiakampį primenančios formos ir dažnai vienu plokštesniu galu baltosios pupelės, kurių ilgis 1–2 cm.

Sėklos aprašymas

— Sausa sėkla tolygiai baltos spalvos, odelė plona ir vos matomomis gyslomis.

Visiškai sausų „Mogette de Vendée“ pupelių drėgnis 10–16 %.

— Pusiau sausos sėklos taisyklingos, elipsės ar plataus inksto formos, kiek didesnės nei sausos sėklos. Jos baltos arba žalsvos spalvos, o dėl tokio sunokimo laipsnio gali pasitaikyti ir kelios žalios sėklos. Odelė lygi ir blizgi. Tai šviežias produktas, kurio mirkyti vandenyje nereikia.

— Išvirtos „Mogette de Vendée“ pupelės tirpsta burnoje, jų dydis, forma, spalva vienodi, o valgant plona, nekieta odelė vos jaučiama. Jų skonis sūrokas ir saldokas, taip pat truputį jaučiamas porų ir kaštonų skonis.

Augalo ypatybės

— Žemaūgis augalas,

— lapai trilapiai, žali,

— žiedai dažniausiai balti,

— pupelės metų vegetacinis ciklas trunka apie 80–120 dienų nuo gegužės iki rugsėjo,

— Vendée dažniausiai naudojamos ankstyvos ir vidutinio ankstyvumo veislės,

— žemiausia augalui augti būtina temperatūra 8–10 °C, o tinkamiausia augimui 16–24 °C temperatūra,

— augalas atsparus ligoms,

— nužydi vienu metu.

Naudojamą sėklą iš oficialiame veislių kataloge nurodytų komercinių atmainų, kurios atitinka „Mogette de Vendée“ taikomus kriterijus ir turi tradiciniam Vandėjoje žinomam produktui būdingas savybes, nuolat atrenka „Mogette de Vendée“ tarpšakinė organizacija. Veislių sąrašas sudaromas metams ir pateikiamas augintojams.

3.3. Žaliavos:

—

3.4. Pašarai (taikoma tik gyvūninės kilmės produktams):

—

3.5. Specialūs gamybos veiksmai, atliktini nustatytoje geografinėje vietovėje:

„Mogette de Vendée“ pupelės turi būti auginamos geografinėje SGN vietovėje.

3.6. Specialios pjaustymo, trynimo, pakavimo ir kt. taisyklės:

Įvairūs pateikimo ir pakavimo būdai

— Sausos „Mogette de Vendée“ pupelės Pateikiamos vartotojams maišeliuose, dėžutėse, tinkleliuose ir kitose įvairaus svorio (500 g, 1 kg, 2 kg ir kt.) pakuotėse. Pakuojamos dideliais kiekiais, jei skirtos perdirbti, arba pakuojamos pirkėjų didmenininkų, su kuriais sudaryta partnerystės sutartis.

— Pusiau sausos šaldytos „Mogette de Vendée“ pupelės Pateikiamos vartotojams maišeliuose ir kitose įvairaus svorio (1 kg ir kt.) pakuotėse. Pakuojamos dideliais kiekiais, jei skirtos perdirbti, arba pakuojamos pirkėjų didmenininkų, su kuriais sudaryta partnerystės sutartis.

— Be priedų, virtos ir sterilizuotos „Mogette de Vendée“ pupelės vartotojams pateikiamos stiklainiuose.

— Be priedų, virtos ir pasterizuotos „Mogette de Vendée“ pupelės pateikiamos sandariuose dėkluose arba mažmeninei prekybai skirtose maišeliuose.

Didmeninis pupelių pardavimas vartotojams draudžiamas.

Visais atvejais pakuojama vienodomis, paženklintomis ir sunumeruotos partijomis. Visi veiksmai gali būti tiksliai atsekami ir vedama atsargų apskaita, įskaitant pakavimo datą, naudotų pupelių partijos numerį, pristatymo numerį, taip pat pakuotų ar pagamintų produktų partijų numerį ir jų kiekį.

3.7. Specialios ženklinimo etiketėmis taisyklės:

SGN ženklinami produktai parduodami pavadinimu „Mogette de Vendée“.

Ant pakuočių yra įrašas „Indication géographique protégée“ (Saugoma geografinė nuoroda) ir (arba) Bendrijos logotipas.

4. Glaustas geografinės vietovės apibūdinimas:

Nustatyta „Mogette de Vendée“ geografinė vietovė yra šiose savivaldybėse:

Loire-Atlantique departamentas

Kantonai, kurių teritorijos dalis patenka į geografinę vietovę:

Aigrefeuille sur Maine: Geneston, Montbert, La Planche, Vieillevigne savivaldybės.

Legé: Corcoué sur Logne, Legé, Touvois savivaldybės.

Machecoul: La marne, Paulx, Saint Etienne de Mer Morte savivaldybės.

Saint Philbert de Grandlieu: La Limouzinière, Saint Colomban, Saint Philbert de Grandlieu savivaldybės.

Vandėjos departamentas

Kantonai, kurių visa teritorija patenka į geografinę vietovę: Chantonnay, La Chataigneraie, Les Essarts, Fontenay Le Comte, Les Herbiers, L’Hermenault, Marueil sur Lay, Montaigu, Mortagne sur sèvre, La mothe Achard, Palluau, Le Porié sur Vie, Pouzauges, Rocheservière, La Roche sur Yon, Saint Fulgent, Sainte Hermine, Saint Hilaire des Loges.

Kantonai, kurių teritorijos dalis patenka į geografinę vietovę:

Challans: Challans, Froidfond, La Garnache savivaldybės.

Luçon: Chasnais, Lairoux, Luçon, Magnils Reigniers, Sainte Gemme la Plaine savivaldybės.

Maillezais: Benet, Bouillé, Courdault, Doix, Liez, Maillezais, Saint Pierre le Vieux savivaldybės.

Moutiers les Mauxfaits: La Boissière des landes, Champ Saint Père, Curzon, Le Givre, Moutiers Les Mauxfaits, Saint Avaugourd des Landes, Saint Cyr en Talmondais, Saint Sornin, Saint Vincent sur Graon savivaldybės.

Saint Gilles Croix de Vie: Coëx savivaldybė.

5. Ryšys su geografine vietove:

5.1. Geografinės vietovės ypatumai:

Dėl jūrinio Vandėjos klimato, jos platumos ir kalvoto haut bocage vendéen reljefo – departamento rytuose esančių „Vandėjos kalvų“ (paskutinės Armorikos aukštumos prieškalnės) – kritulių pakanka ir augalai gauna daug saulės šviesos. Per metus šioje vietovėje iškrenta vidutiniškai daugiau kaip 600 mm kritulių, šis kiekis per metus gana tolygiai pasiskirstęs. Temperatūra neaukšta, o keturis mėnesius, t. y. nuo gegužės iki birželio, kai auginamos šios pupelės, vidutinė temperatūra pakankamai aukšta. Saulė per metus šviečia daugiau nei 2 000 valandų.

Auginimo vietovės dirvožemis – rudasis dumblažemis. Rudos spalvos ir pakankamai gilus dirvožemis turi daug dumblo (> 35 %), molio jame nedaug (< 35 %), išdžiūsta lėtai ir gerai išlaiko drėgmę.

5.2. Produkto ypatumai:

Organoleptinės „Mogette de Vendée“ pupelių (virtų) savybės:

— pupelės burnoje tiesiog tirpsta, nekietos ir truputį grūdėtos tekstūros,

— odelė minkšta, labai lengvai kramtoma,

— pupelių dydis, forma ir spalva vienodi,

— šviesi spalva,

— salstelėjęs ir sūrokas skonis,

— truputį jaučiamas kaštonų ir porų skonis.

Pupeles sušaldant, pasterizuojant ir sterilizuojant išsaugomos jų savybės, o produktas tampa patogus vartoti. Be to, kadangi šiuo metu yra daugybė prekybos „Mogette de Vendée“ pupelėmis būdų, vartotojai gali rinktis iš daug variantų ir tuo pačiu būti užtikrinti dėl produkcijos kokybės.

5.3. Priežastinis geografinės vietovės ir produkto kokybės ar ypatybių (SKVN atveju) arba produkto ypatingos kokybės, reputacijos ar kitų ypatybių (SGN atveju) ryšys:

Ryšys su geografine vietove pasireiškia per produkto kokybę, jo ilgametį gerą vardą ir „Mogette de Vendée“ pupeles auginančių vietos ūkininkų sukauptą patirtį.

Kokybės ir gamybos vietovės ryšys

„Mogette de Vendée“ pupelių kokybė (sultingumas ir vienodumas) labai susijusi su vietovės dirvožemio ir klimato ypatybėmis.

Kad gerai augtų, pupelėms reikia vandens, saulės ir šilumos. Dėl jūrinio Vandėjos klimato, jos platumos ir kalvoto haut bocage vendéen reljefo – departamento rytuose esančių „Vandėjos kalvų“ (paskutinės Armorikos aukštumos prieškalnės) – kritulių pakanka (nuo balandžio iki rugsėjo iškrenta 250–300 mm), šioje vietovėje daug saulės šviesos (2 000 valandų per metus), o temperatūra beveik idealiai tinka pupelėms augti (16–24 °C).

Jei pasėjus ar augalo augimo metu temperatūra per žema, sėklos prisigers drėgmės, tačiau nesudygs arba daigas bus nepakankamai išsivystęs. Dėl ypatingų Vandėjoje susidarančių sąlygų įmanoma pasiekti tokią idealią temperatūrą ir ją išlaikyti pakankamai ilgai, kad būtų užtikrintas visas augalo augimo ciklas. Dėl pakankamai aukštos gegužio mėnesio Vandėjos regiono temperatūros dirvožemis sušyla pakankamai, kad „Mogette de Vendée“ pupelės augtų greitai ir tolygiai, taip užtikrinant, kad nuimant derlių pupelės bus vienodos – tai būtina produkto kokybės ypatybė.

Dėl vietovės dirvožemio tipo (lėtai išdžiūsta ir neblogai išlaiko drėgmę) augalui natūraliai nepristinga drėgmės, tokiu būdu augalas nuolat maitinasi ir auga – nuo to tiesiogiai priklauso pupelių sultingumas ir vienodumas.

Gamybos vietovės dirvožemio tipas sudaro sąlygas pavasarį dirvožemį tinkamai paruošti.

Kadangi SGN vietovėje nuimant derlių stipriai nelyja ir žemė nėra per daug molinga, pupeles galima išdžiovinti natūraliai, tad jos nesugenda dėl lietaus ir nesusipurvina nuo drėgnos dirvos. Natūraliai džiovinat ant žemės sumažėja pupelių augimo etapų skirtumai ir taip pavyksta užauginti vienodo dydžio pupeles.

Galiausiai, „Mogette de Vendée“ pupelių kokybė (sultingumas ir vienodumas, minkštos ir taisyklingo dydžio sėklos) labai susijusi su SGN vietovės dirvožemio ir klimato ypatybėmis:

— idealus, nelabai smėlėtas, pakankamai gilus dirvožemis, pasižymintis geru molio ir dumblo santykiu,

— idealus klimatas, kai vandens stygius labai nedidelis (evapotranspiracijos potencialas vidutinis ir valdomas drėkinimas), o saulės šviesos pakanka.

„Mogette de Vendée“ pupelių vardas

„Mogette“ pupelės Vandėjoje žinomos nuo XVI amžiaus, nuo tų laikų nuolat auginamos. Labai ilgai jos buvo pagrindinis Vandėjos gyventojų maisto produktas. Jų geras vardas išliko iki mūsų dienų – tai matyti iš to, kad šį produktą vartotojai vertina, juo prekiaujama Prancūzijoje ir užsienyje.

Nuo XVII amžiaus pabaigos gydytojai rašė, kad Vandėjoje, ypač pelkėtoje pietų zonoje, auginami žirniai ir pupelės. Jau 1804 m. Cavoleau teigė, kad baltosios pupelės vakarinėje lygumos dalyje esą „vargšo ūkio nuomininko turtas“. 1814–1825 m. kasmet jomis buvo užsėjama 3 000 hektarų žemės. Nuo XIX amžiaus ketvirtojo dešimtmečio iki XIX amžiaus pabaigos vidutinis plotas padidėjo iki 7 000 hektarų. XX amžiaus pradžioje šių pupelių vis dar auginta daug, iki Pirmojo pasaulinio karo vidutiniškai 6 000 tonų. 1930 m. rašydamas apie Vandėjoje auginamas prekinės daržininkystės kultūras, Žemės ūkio departamento vadovas T. Sarrazin teigė, kad „pati svarbiausia kultūra yra pupelės, kurių auginama 9 000 hektarų, o vietos veislė, vadinama „Mogette“, yra pagrindinis Vandėjos kaimo žmonių maistas. Jos auginamos visame departamente. Tais metais, kai derlius ne itin nukenčia nuo sausros, nemažai jų eksportuojama.“ Naudojant naujas technologijas pupelės keitėsi ir galiausiai, praėjus šimtmečiui, rado namus bocage. Būtent čia užauginama daugiausia šių pupelių, t. y. apie 900 tonų per metus (kiek žinoma apie organizuotą auginimą).

Vietos augintojų patirtis

„Mogette de Vendée“ augintojai laikui bėgant gerai pažino šią kultūrą ir įgijo patirties, kuri padėjo užauginti kokybišką produkciją. Produkcijos kokybė išlieka ir tada, kai nuimtą derlių perdirba kiti šios srities ūkio subjektai. Vis dėlto, vietos augintojų patirtis geriausiai pasireiškia nuimant derlių. Sausų pupelių atveju tokia patirtis svarbi trimis etapais: pupeles raunant, džiovinant ir kuliant. Sudėtingiausia augintojui nustatyti, kada tinkamiausias laikas jas rauti ir kulti. Anksti nurautas pupeles galima palikti palaipsniui džiūti, taip jos gali tapti vienodai minkštos. Džiovinant ant žemės pupeles taip pat paprasčiau iškulti, nes nėra žalių lapų, dėl kurių jų sėklos galėtų susitepti. Sausų pupelių gamintojai ilgainiui pastebėjo, kad kiek per anksti nuimtos pupelės išsaugo šviežių pupelių skonį. O jei pupelių derlius nuimamas per vėlai, produkcija praranda dalį savo kvapo, skonis nebūna toks ryškus. Pusiau sausų pupelių atveju derlius nuimamas iškart – jos nedžiovinamos, nes tai šviežias produktas. Naudodami sukauptą patirtį, augintojai derlių nuimti pradeda, kai dauguma ankščių tampa geltonos ir pusiau sausos, o sėklos yra baltos–žalsvos.

Nuoroda į paskelbtą specifikaciją:

http://www.inao.gouv.fr/repository/editeur/pdf/CDCAOP/CDCMogetteDeVendee.pdf